

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL TOMO KAZLAUSKO PETICIJOS**

2021 m. gegužės 26 d.

Vilnius

Lietuvos Respublikos Seimo Peticijų komisija 2021 m. gegužės 26 d. posėdyje iš esmės išnagrinėjo Tomo Kazlausko peticiją, kurioje pateikti pasiūlymai inicijuoti Lietuvos Respublikos Seimo rinkimų įstatymo nuostatų, susijusių su Seimo narių rinkimų sistema, pakeitimus, ir priėmė sprendimą šiuos pasiūlymus atmesti.

Seimo Peticijų komisija šį sprendimą priėmė atsižvelgusi į Lietuvos Respublikos teisingumo ministerijos pateiktą nuomonę ir dėl šių motyvų.

Lietuvos Respublikos Konstitucija nenustato konkrečios Seimo narių rinkimų sistemos. Pagal Konstitucijos 55 straipsnio trečiąją dalį tai palikta įstatymų leidėjo diskrecijai. Kaip pažymėta Konstitucinio Teismo jurisprudencijoje, įstatymu gali būti nustatyta vien proporcinė, vien mažoritarinė arba kitokia Seimo narių rinkimų sistema, *inter alia* mišri rinkimų sistema, kurioje yra derinamos proporcinė ir mažoritarinė rinkimų sistemos (2008 m. spalio 1 d., 2012 m. kovo 29 d. nutarimai, 2012 m. lapkričio 10 d. išvada). Tačiau, kad ir kokią Seimo narių rinkimų sistemą pasirinktų įstatymų leidėjas, įstatymo nustatytu teisiniu reguliavimu turi būti užtikrinta, kad rinkimai būtų vykdomi laikantis Konstitucijoje įtvirtintų demokratiškų, laisvų ir teisingų rinkimų principų; įstatymų leidėjui pasirinkus vadinamąją mišrią parlamento rinkimų sistemą, jungiančią proporcinę ir mažoritarinę rinkimų sistemas, rinkimai daugiamandatėje ir vienmandatėse rinkimų apygardose taip pat privalo būti vykdomi taikant tuos pačius demokratiškų, laisvų ir teisingų rinkimų standartus (2012 m. lapkričio 10 d. išvada, 2015 m. spalio 20 d. nutarimas). Esant mišriai rinkimų sistemai, dvi atskiros rinkimų sistemos, proporcinė ir mažoritarinė, jungiamos nekeičiant pagrindinio jų požymio, t. y. pavieniai kandidatai varžosi tik vienmandatėse rinkimų apygardose, o į politinių partijų (ar kitų kolektyvinių subjektų) sudaromus kandidatų sąrašus įrašyti kandidatai – tik daugiamandatėse apygardose (2011 m. gegužės 11 d. nutarimas).

Mišri Seimo rinkimų sistema Seimo rinkimų įstatyme įtvirtinta nuo šio įstatymo pirmosios – 1992 m. liepos 9 d. – redakcijos įsigaliojimo. Taip pat paminėtina, kad mišri rinkimų sistema taikoma ir kitų Europos demokratinių šalių (Vokietijos Federacinės Respublikos, Italijos Respublikos ir kt.) parlamentų rinkimuose.

Seimo rinkimų įstatymas nustato, kad 71 Seimo narys renkamas pagal mažoritarinę rinkimų sistemą vienmandatėse rinkimų apygardose, kuriose gali kandidatuoti pavieniai politinių partijų iškelti arba patys save kandidatais iškėlę piliečiai, o 70 Seimo narių renkama pagal proporcinę rinkimų sistemą daugiamandatėje rinkimų apygardoje, kurioje varžosi politinių partijų (ar jų koalicijų) sudaryti kandidatų sąrašai, ir rinkimų rezultatai nustatomi atsižvelgiant į šių sąrašų gautų rinkėjų balsų proporcijas. Pažymėtina, kad rinkėjas daugiamandatės rinkimų apygardos biuletenyje pažymi kandidatų sąrašą, o vienmandatės rinkimų apygardos biuletenyje – kandidato į Seimo narius pavardę, tai yra rinkėjas laisvai ir nevaržomai išreiškia savo valią, pasirinkdamas partijos sąrašą ir kandidatą. Seimo rinkimų įstatyme reglamentuojama, kad jeigu vienmandatėje rinkimų apygardoje dalyvavo daugiau kaip du kandidatai, ir Seimo narys nebuvo išrinktas, tai yra nei vienas kandidatas negavo daugiau kaip pusės rinkimuose dalyvavusių rinkėjų balsų, po dviejų savaičių nuo rinkimų dienos rengiamas pakartotinis balsavimas, kuriame dalyvauja du kandidatai, gavę daugiausia balsų. Per pakartotinį balsavimą išrinktu laikomas kandidatas, gavęs daugiau balsų, neatsižvelgiant į rinkimuose dalyvavusių rinkėjų skaičių.

Pažymėtina, kad jei peticijoje pateiktas siūlymas pakeisti Seimo rinkimų įstatymo nuostatas suprantamas kaip pasiūlymas nustatyti, kad pakartotiniame balsavime dalyvautų politinių partijų kandidatų sąrašai, kurie surinko ne mažiau kaip 5 procentus rinkimuose dalyvavusių rinkėjų (peticijoje šis pasiūlymas įvardintas kaip II rinkimų turas), mažoritarinė ir proporcinė rinkimų sistemos būtų sujungtos toje pačioje vienoje rinkimų apygardoje. Taip jas sujungus, būtų iškreipti esminiai šių rinkimų sistemų požymiai, nes vienmandatėje rinkimų apygardoje, kurioje dėl Seimo nario mandato varžosi pavieniai kandidatai, rinkimų rezultatas būtų nustatomas taikant daugiamandatėje rinkimų apygardoje pagal proporcinę rinkimų sistemą vykdomų rinkimų rezultatų nustatymo ir mandatų skirstymo taisykles, ir Seimo nariu taptų į politinės partijos (ar jų koalicijos) sąrašą įrašytas kandidatas, nesurinkęs tos vienmandatės rinkimų apygardos rinkėjų balsų daugumos arba šioje apygardoje net nekandidatavęs.

Kaip yra pažymėjęs Konstitucinis Teismas, nė viena rinkimų sistema neužtikrina, kad nustatyti rinkimų rezultatai atspindės kiekvieno rinkimuose dalyvavusio rinkėjo balsą ir kad kiekvienas kandidatas, už kurį balsavo bent kiek rinkėjų, dalyvaus skirstant mandatus, bet svarbu, kad ji nebūtų palanki tik kai kuriems pasyviąją rinkimų teisę įgyvendinantiems subjektams ir kad nebūtų sudaroma prielaidų neatspindėti daugumos rinkėjų valios (2011 m. gegužės 11 d., 2012 m. kovo 29 d., 2015 m. spalio 20 d. nutarimai).

Kompleksiškai vertinant Konstituciją, Konstitucinio Teismo oficialiosios konstitucinės doktrinos nuostatas, Seimo rinkimų įstatymo straipsnius, manytina, kad Seimo rinkimų įstatyme nustatyta Seimo narių rinkimų tvarka atitinka Konstituciją ir neprivalo būti keičiama, nes, kaip minėta, tai – įstatymų leidėjo diskrecijos klausimas. Tačiau pastebėtina, kad, siekiant užtikrinti stabilią ir veiksmingą teisės sistemą, bet koks teisės akto pakeitimas turi būti visapusiškai pagrįstas.

Pažymėtina, kad Seimo Peticijų komisija taip pat nusprendė pareiškėjo Tomo Kazlausko peticiją perduoti susipažinti su joje pateiktais pasiūlymais Seimo valdybos 2021 m. kovo 17 d. sprendimu Nr. SV-S-65 „Dėl darbo grupės Lietuvos Respublikų rinkimų sistemos analizei atlikti ir reikalingų įstatymų projektams parengti sudarymo“ sudarytai darbo grupei.

Peticijų komisija, vadovaudamasi Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, siūlo Seimo seniūnų sueigai įtraukti į Seimo pavasario sesijos darbotvarkę Seimo protokolinio nutarimo „Dėl Tomo Kazlausko peticijos“ projektą.

Komisijos pirmininkas Edmundas Pupinis

# Rasa Griciūtė, tel. (8 5) 239 6817, el. p. rasa.griciute@lrs.lt